REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/239-16

20. oktobar 2016. godine

B e o g r a d

ZAPISNIK

5. SEDNICE ODBORA ZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 20. OKTOBRA 2016. GODINE

 Sednica je počela u 9:30 časova.

 Sednicom je predsedavao Muamer Zukorlić, predsednik Odbora.

 Sednici su prisustvovali članovi Odbora: prof. dr Marko Atlagić, prof. dr Ljubiša Stojmirović, Marko Perezanović, Bogdan Obradović, Nataša St. Jovanović, prof. dr Žarko Obradović, Miletić Mihajlović, Fatmir Hasani, Đorđe Kosanić, Milena Bićanin, prof. dr Žarko Korać, Aleksandra Jerkov i Ratko Jankov.

 Sednici su prisustvovali zamenici članova Odbora: Ljibuška Lakatoš (zamenik dr Vladimira Orlića) i Balša Božović (zamenik Aleksandre Jerkov).

 Sednici su prisustvovali i predstavnici Ministarstva prosvete, nauke i tehnološkog razvoja: Mladen Šarčević, ministar, Marko Popadić, šef Kabineta, Vesna Mandić, pomoćnik ministra za visoko obrazovanje i Ljiljana Todorović, viši savetnik za upravno-pravne poslove.

 Na početku sednice, predsedavajući je pitao članove Odbora da li neko ima primedbu ili dopunu na predlog **Dnevnog reda** koji je glasio:

1. **Razmatranje Predloga zakona o izmenama i dopunama Zakona o visokom obrazovanju, u pojedinostima, koji je podnela Vlada (broj 612-2318/16 od 4. oktobra 2016. godine).**

 Za reč se javio narodni poslanik **prof. dr Ratko Jankov** koji je najavio da će narodna poslanica, mr Jasminu Nikolić obrazložiti predlog za dopunu dnevnog reda.

 **Mr Jasmina Nikolić** je, ukazujući na to da se Predlog zakona razmatra sa zakašnjenjem od 20 dana, čime se prekršio Ustav Republike Srbije, kao i da su zbog isteka roka, studenti, kako po „starom programu“, tako i po Bolonjskom sistemu obrazovanja, izgubili status studenta, predložila da se Predlog zakona vrati u ustavni okvir, da se definiše njegovo povratno dejstvo kao Zakona od opšteg interesa, ili da se odborskim amandmanom ovaj period učini validnim za upis, bez ukidanja statusa studentima.

 **Predsedavajući** je zamolio ovlašćenu da precizno definiše tačku dnevnog reda kako bi se moglo glasati za njeno uvrštavanje u Dnevni red.

 **Balša Božović** se složio sa predlogom Jasmine Nikolić i dodao da bi Odbor trebalo da, u okviru već predloženog dnevnog reda, predloži usvajanje amandmana kojim će se omogućiti studentima, koji su upisali studije 2006, 2007. i 2008. godine, a nisu na teretu države, da završe studije po započetom planu i programu.

 **Prof. dr Žarko Obradović** je ukazao na toda je svaki predlog zakona, pre nego što uđe u skupštinsku proceduru, predmet razmatranja Republičkog sekretarijata za zakonodavstvo. Takođe da se, u okviru Narodne skupštine, razmatra i od strane Odbora za ustavna pitanja i zakonodavstvo i dodao da su oba tela dala pozitivno mišljenje o usklađenosti Predloga zakona sa Ustavom i drugim zakonima. Istakao je i da ne postoji potreba nadležnog ministarstva da se predložena pitanja detaljnije definišu, jer je to već učinjeno u Predlogu zakona.

 **Prof. dr Marko Atlagić** naveoje da su fakulteti dobili dopise od nadležnog Ministarstva o produžetku roka. Takođe, naglasio je da se još uvek održava oktobarski ispitni rok i da upisi počinju tek nakon završetka ispitnog roka, čime se pokriva rok do stupanja Zakona na snagu.

 Na predlog predsedavajućeg, članovi Odbora su **jednoglasno** usvojili sledeći:

 **D n e v n i r e d:**

1. **Razmatranje Predloga zakona o izmenama i dopunama Zakona o visokom obrazovanju, u pojedinostima, koji je podnela Vlada (broj 612-2318/16 od 4. oktobra 2016. godine).**

 Pre prelaska na raspravu, na glasanje su stavljeni zapisnici **3.** i **4.** sednice Odbora, koji su zatim **jednoglasno usvojeni**.

Prva tačka dnevnog reda **- Predloga zakona o izmenama i dopunama Zakona o visokom obrazovanju, u pojedinostima, koji je podnela Vlada (broj 612-2318/16 od 4. oktobra 2016. godine).**

 Ministar **Mladen Šarčević** je u svom uvodnom izlaganju predložio Odboru da se prihvati Amandman narodnog proslanika Aleksandra Martinovića, i to:

1. Amandman na član 1. Predloga zakona koji glasi:

„Član 1. Predloga zakona o izmenama i dopunama Zakona o visokom obrazovanju menja se i glasi:

 „U Zakonu o visokom obrazovanju („Službeni glasnik RS“, br. 76/05, 100/07- autentično tumačenje, 97/08, 44/10, 93/12, 99/13, 45/15- autentično tumačenje i 68/15) (u daljem tekstu: Zakon), u članu 123. stav 1. menja se i glasi:

 „Studenti upisani na osnovne studije i na studije na višim školama do stupanja na snagu ovog zakona mogu završiti ove studije po započetom nastavnom planu i programu, uslovima i pravilima studija, najkasnije do kraja školske 2017/2018. godine, odnosno do kraja školske 2018/2019. godine za studente upisane na integrisane studije iz polja medeicinskih nauka.“

 St. 3. i 4. menjaju se i glase:

 „Studenti upisani na magistarske studije do stupanja na snagu ovog zakona imaju pravo da završe studije po započetom planu i programu, uslovima i pravilima studija, najkasnije do kraja školske 2017/2018. godine.“

 „Studenti upisani na doktorske studije, odnosno kandidati koji su prijavili doktorsku disertaciju do stupanja na snagu ovog zakona, imaju pravo da završe studije po započetom planu i programu, uslovima i pravilima studija, odnosno da steknu naučni stepen doktora nauka, najkasnije do kraja školske 2017/2018. godine.“

 **Balša Božović** se složio sa tim, da studentima koji su na postdiplomskim sludijama produži rok, ali je i naglasio da treba doneti amandman kojim bi se i studentima generacija 2006/7, 2007/8, 2008/9 takođe trebalo produžiti rok studiranja.

 **Mr Aleksandra Jerkov** se složila sa predlogom Balše Božovića i dodala da će se ovim generacijama studenata načiniti velika nepravda, ako im se ne produži rok studiranja, a zbog visoke školarime mnogi će biti primorani da napuste studije. Ukazala je i na to, da je jedino moguće rešenje ovog problema amandman koji bi podneo Odbor do početka plenarne sednice.

 **Prof. dr Ljubiša Stojmirović** složio se sa predlogom da se izađe u susret svim sdudentima, ukoliko se nađe opšteprihvatljivo rešenje. Međutim, naglasio je i da se ne radi o istim kategorijama studenata, a što je potvrdio i **Marko Atlagić**. On je takođe naveo da je Zakon propisivao da student koji upiše po programu koji je tada važio, završava studije po tom planu i programu, dok se studije po Bolonjskom sistemu razlikuju po tome što je program striktno oročen. Naglasio je da neće glasati za amanadman, ako bude stavljen na glasanje.

 **Ministar Šarčević** se složio sa konstatacijom prof. Atlagića i ukazao na to da u ovom slučaju ne štiti interes fakulteta, već narušava sama bolonjska koncepcija. Ujedno se složio i sa gospodinom Božovićem da produžetak studija za navedene generacije studenata neće biti na štetu budžeta Republike Srbije, da je reč o oko 2000 studenta za koje je vezano ovo sporno pitanje, kao i to da su fakulteti svesni ovog problema i da u skladu sa svojim propisima pokušavaju da im izađu u susret. Istakao je da će, kao nadležni ministar pratiti situaciju i o tome obaveštavati Odbor, kroz redovne tromesečne izveštaje o radu. Objasnio je da autonomija fakulteta omogućava da oni samostalno donose odredbe kojima se uređuju ova pitanja, Ministarstvo je upućivalo studente na sekretarijate fakulteta. Ukoliko studentima nisu bile dovoljno jasne te odredbe, pružena je mogućnost pravne pomoći od strane pravne službe Ministarstva. Ono što Ministarstvo može uraditi je da apeluje na fakultete da izađu u susret ovim studetima. Naglasio je i da važeći zakon propisuje da studenti imaju pravo da, na lični zahtev, produže studije za godinu dana, s tim da će plaćati minimalni iznos u tim slučajevima. Dodao je i da će se ubuduće praviti lista fakulteta i da će se, kroz detaljnu analizu, utvrditi ko manipuliše ovom situacijom.

 **Prof. dr Žarko Obradović,** nadovezujući se na izlaganje ministra Šarčevića, istakao je da se došlo do suštine problema jer član 94, stav 2. Zakona o visokom obrazovanju daje mogućnost svakom studentu da se obrati visokoškolskoj ustanovi, te da ona odobri nastavak školovanja. Naglasio je ipak, da je problem što fakulteti postupaju različito u istoj situaciji iz materijalnih razloga. Predložio je da rešenje može biti dogovor između Ministarstva i fakulteta da se školarine ne naplaćuju ili da se naprave neke vrste socijalnih karata za studente koji ispunjavaju uslov za nastavak studija.

 **Ministar Šarčević** je podsetio da se u plenumu razgovaralo o pojedinim fakultetimama, poput Mašinskog i Prirodno-matematičkog kojima su školarine uglavnom definisane kao sopstveni prihodi za namirivanje troškova poput grejanja ili izbacivanja smeća, koji su veliki problem. Ukazao je i na to da nemaju svi fakulteti jednaka sredstva i najavio da će se to transparentno predstaviti na sajtu Ministarstva. Istakao je da je Ministarstvo uspostavilo dobre odnose sa fakultetima i izrazio nadu da se nijedan neće oglušiti o bilo koju odluku koja bude doneta, kao i da će o ovome pokušati, pre redovnog roka, da izvesti nadležni Odbor. Na kraju je informisao prisutne o planu finansiranja nauke, koji je izložen i pred predstavnicima Svetske banke, gde je naveo da je formiran Savet za nauku, kako bi se pronašlo sistemsko i trajno rešenje koje bi predstavljalo kombinovani model. Takođe, radiće se intenzivno na uspostavljanju koncepta dualnog obrazovanja, ali ne samo trostepenog već i visokog.

 **Balša Božović** je istakao da smatra da predlog ministra neće biti dovoljan i da se mora zakonski precizirati rešenje, uprkos tome što član 94. omogućava studentima da zatraži produženje studija. Ukazao je na to da se preporuke i odluke Ministarstva neretko tumače na različit način među fakultetima samo jednog od univerziteta, jer im je to u interesu. Dodao je, da je susštinski problem što su studenti ovih generacija primorani rokovima da idu na reupis.

 **Prof. dr Žarko Obradović** je istakao da je osnovno pitanje da li postoji zakonski osnov da ova kategorija studenata nastavi studije i ukoliko postoji, da se Odbor time upravlja u cilju postizanja rešenja.

 **Predsednik Odbora,** Muamer Zukorlić je na osnovi iznetog predložio da, nevezano od rasprave u pojedinostima, uz saglasnost ministra, Odbor donese Zaključak o tome da Ministarstvo propiše Uputstvo, obavezujućeg karaktera, za postupanje univerziteta, kao i da Ministarstvo u roku od tri meseca podnese izveštaj o primeni Uputstva.

 **Prof. dr Žarko Obradović** se složio sa predlogom i dodao da je neophodno i da eksplicitno istaći da je stav Odbora da fakulteti svoje akte usklade sa zakonom, kako bi se stvorio i pravni osnov za nastavak studiranja ove kategorije studenata, kao i da upis za ove studente bude besplatan.

 **Balša Božović** se složio i dodao još da je neophodno istaći i da Uputstvo mora biti jednoobrazno za sve visokoškolske ustanove.

 Pre prelaska na odlučivanje, predsedavajući je predložio da se o amandmanima izjašnjava grupno što je **jednoglasno usvojeno.**

 Odbor je obavio pretres u pojedinostima i Narodnoj skupštini podneo sledeći:

I Z V E Š T A J

 Odbor je u skladu sa članom 164. stav 1. Poslovnika Narodne skupštine razmotrio amandmane podnete na Predlog zakona o izmenama i dopunama zakona o visokom obrazovanju i odlučio da predloži Narodnoj skupštini **da prihvati sledeći amandman**, koji je prihvatila Vlada:

- na član 1. koji je podneo narodni poslanik Aleksandar Martinović;

 Odbor je odlučio nakon glasanja da predloži Narodnoj skupštini da **odbije sledeće amandmane**, koje nije prihvatila ni Vlada:

- na član 1. koji je podnela narodni poslanik Gordana Čomić;

- na član 1. koji su zajedno podneli narodni poslanici Nenad Čanak, Marinika Tepić, Olena Papuga i Nada Lazić;

- na član 1. koji su u istovetnom tekstu podneli narodni poslanik Zoran Živković i narodni poslanik Marko Milenković;

- na član 1. koji je podneo narodni poslanik Jahja Fehratović;

- na član 1. koji su u istovetom tekstu podneli narodni poslanik Miladin Ševarlić, narodni poslanik Jasmina Nikolić i zajedno narodni poslanici Ivan Bauer, Milorad Mijatović, Vladimir Marinković i Predrag Jelenković;

- član 1. koji su zajedno podneli narodni poslanici Marko Đurišić, Miroslav Aleksić, Goran Bogdanović, Nenad Konstantinović i Zdravko Stanković;

- na član 1. koji su zajedno podneli narodni poslanici Balša Božović i Goran Ćirić;

- na član 1. koji je podneo narodni poslanik Milan Lapčević;

- na član 1. koji su zajedno podneli narodni poslanici Žarko Obradović, Miletić Mihajlović, Đorđe Milićević, Snežana Bogosavljević Bošković, Stefana Miladinović, Ljubinko Rakonjac i Danica Bukvić;

- amandman kojim se posle člana 1. dodaje član 1a, koji je podnela narodni poslanik Ljupka Mihajlovska;

- na član 1. koji je podneo narodni poslanik Ratko Jankov;

- na član 2. koji je podnela narodni poslanik Marija Janjušević;

- na član 3. koji je podneo narodni poslanik Dragan Vesović;

- na član 3. koji je podneo narodni poslanik Sreto Perić;

- na član 4. koji je podneo narodni poslanik Zoran Živković;

- amandman kojim se posle člana 4. dodaje član 4a, koji je podneo narodni poslanik Saša Radulović;

- na član 4. koji je podneo narodni poslanik Nikola Savić;

- amandman kojim se posle člana 4. dodaju novi članovi 4a, 4b i 4v, koji je podneo narodni poslanik Dušan Pavlović.

 **Predsedavajući** je predložio da se usvoji Zaključak, da Ministarstvo prosvete, nauke i tehnološkog razvoja donese Uputstvo kojim će se omogućiti da studenti upisani na osnovne studije i na studije na višim školama, školske 2006/2007, 2007/2008 i 2008/2009, na lični zahtev, produže studiranje po započetom nastavnom planu i programu, uslovima i pravilima studija, još za jednu godinu i to bez novčane naknade, a da sredstva uplaćena za tu namenu budu vraćena studentima. U skladu sa tim, visokoškolske ustanove trebalo bi da usaglase svoja opšta akta.

 Takođe je predloženo i da Ministarstvo pojača nadzor u vezi sa sprovođenjem Uputstva i da o njegovoj realizaciji informiše Odbor u roku od tri meseca.

Za izvestioca Odbora na sednici Narodne skupštine određen je predsednik Odbora, Muamer Zukorlić.

 Sednica je završena 10: 45 časova.

 SEKRETAR PREDSEDNIK

Dragomir Petković Muamer Zukorlić